
REPUBLIKA HRVATSKA						  
Općinski sud u Metkoviću                                              
Metković, Andrije Hebranga 9 				
Poslovni broj: Pp-1870/2023-5



U  I M E   R E P U B L I K E   H R V A T S K E  


P R E S U D A    



	Općinski sud u Metkoviću, po sucu Jakši Marušiću, uz sudjelovanje zapisničarke Spomenke Bukovac, u prekršajnom predmetu protiv okrivljenika Nedjeljka Volarevića, zbog prekršaja iz članka 10. stavka 1. podstavka 7. i stavka 3. Zakona o informiranju potrošača o hrani (Narodne novine, broj 56/13., 14/14., 56/16., 32/19.), u povodu optužnog prijedloga Državnog inspektorata, Područnog ureda Split, Ispostave u Pločama, klasa: 320-02/23-09/1345, ur.broj: 443-02-03-20-23-10 od 31. listopada 2023., nakon javne glavne rasprave održane 8. veljače 2024., 9. veljače 2024. objavio je i


p r e s u d i o    j e


I	Okrivljenik Nedjeljko Volarević, OIB: 53744810624, sin Nikole, rođen 17. veljače 1946. u Metkoviću, s prebivalištem u Komarni, Komarna 208, državljanin Republike Hrvatske

kriv je

	zbog toga što je inspekcijskim nadzorom u kontroli označavanja i sljedivosti hrane - meda provedenim dana 3. srpnja 2023. na štandu na ugibalištu uz državnu cestu D 8, na potezu Opuzen – Raba, a koji posluje u sastavu Obiteljskog poljoprivrednog gospodarstva Nedjeljko Volarević sa sjedištem u Metkoviću, Zrinskih i Frankopana 112, utvrđeno da se u prometu na tržištu nalazio med koji je bio označen sa slijedećim podacima: - Med honey, lipa, Sastojci: obitelj, ljubav, rad Proizvodi: OPG Volarević, Metković, Zrinskih i Frankopana 112, neto 1 kg, najbolje upotrijebiti do: 01.01.2025. zemlja podrijetla: Hrvatska, Godina proizvodnje 2023. Iz navedene oznake je vidljivo da nedostaje podatak o posebnim uvjetima čuvanja. Člankom 9. stavak 1. Uredbe (EU) br. 1169/2011 propisano je da obvezne informacije o hrani čine sljedeći podaci koji se navode u skladu s člancima 10. do 35. Uredbe, vodeći računa o iznimkama iz poglavlja IV: naziv hrane, popis sastojaka, sve sastojke ili pomoćne tvari u procesu proizvodnje koji su navedeni u Prilogu II iste Uredbe ili dobiveni od tvari ili proizvoda iz Priloga II koji uzrokuje alergije ili netolerancije, a koji su upotrijebljeni u procesu proizvodnje ili pripreme hrane i koji su prisutni u gotovom proizvodu, čak i u promijenjenom obliku, količinu određenih sastojaka ili kategorija sastojaka, neto količinu hrane, datum minimalne trajnosti ili upotrijebiti do" datum, posebne uvjete čuvanja i/ili upotrebe, ime ili naziv i adresu subjekta u poslovanju s hranom iz čl. 8. st. 1., zemlju ili mjesto podrijetla, te upute za uporabu ili pripremu, kada u nedostatku takve upute ne bi bila moguća pravilna upotreba hrane. Budući da je inspekcijskim nadzorom utvrđeno su u promet, na tržište stavljeni navedeni proizvodi - pretpakovine proizvoda bez podatka o posebnim uvjetima čuvanja, počinjena je povreda propisa po članku 9. Uredbe (EU) br. 1169/2011, čime je počinjen prekršaj iz članka 10. stavka 1. podstavka 7. i stavka 3. Zakona o informiranju potrošača o hrani.

II	Na temelju članka 38. stavka 2. točke 2. Prekršajnog zakona okrivljenik Nedjeljko Volarević za opisano djelo prekršaja iz izreke ove presude


oslobađa se od kazne.


III	Na temelju članka 139. stavka 6. Prekršajnog zakona okrivljenik se u cijelosti oslobađa troškova postupka iz članka 138. stavka 2. točaka 1. do 4. Prekršajnog zakona.


Obrazloženje

1. Navedenim optužnim prijedlogom okrivljenika se tereti zbog prekršaja činjenično opisanog i pravno označenog kao u izreci te se predlaže proglasiti ga krivim i kazniti po zakonu.
2. Prema članku 10. stavku 3. u vezi sa člankom 10. stavkom 1. podstavkom 7. Zakona o informiranju potrošača o hrani, fizička će se osoba kazniti novčanom kaznom od 10.000,00 kn do 20.000,00 kn ako nema podataka o posebnim uvjetima čuvanja i/ili upotrebe za hranu koja to zahtijeva što je protivno članku 9. stavku 1. Uredbe (EU) br. 1169/2011.
3. Glavna rasprava održana je 8. veljače 2024. bez nazočnosti uredno pozvanih stranaka. 
4. U dokaznom postupku Sud je obavio uvid u sadržaj optužnog prijedloga, zapisnik o inspekcijskom nadzoru, zapisnik o uzimanju uzoraka, ispitni izvještaj i obavijest o rezultatima analize, službenu zabilješku više poljoprivredne inspektorice od 13. kolovoza 2023., izvod iz prekršajne evidencije te je ispitao u svojstvu svjedoka Branimira Volarevića, okrivljenikova sina i člana obiteljskog poljoprivrednog gospodarstva čiji je nositelj okrivljenik.
5. Odlučne činjenice u ovom prekršajnom predmetu proizlaze iz podataka prikupljenih tijekom inspekcijskog nadzora poslovanja Obiteljskog poljoprivrednog gospodarstva Nedjeljko Volarević, o čemu je sastavljen zapisnik, klasa: 320-02/23-09/1345, ur.broj: 443-02-03-20-23-1 od 3. srpnja 2023. Postupak inspekcijskog nadzora proveden je uz nazočnost Branimira Volarevića, člana navedenog gospodarstva, te je zapisnik sastavljen sukladno odredbama Zakona o općem upravnom postupku (Narodne novine, broj 47/09., 110/21.), uz upozorenja sukladno članku 158. stavku 6. Prekršajnog zakona (Narodne novine, broj: 107/07., 39/13., 157/13., 110/15., 70/17., 118/18., 114/22.), pa isti predstavlja pravno relevantan dokaz u prekršajnom postupku. 
6. Iz sadržaja zapisnika o inspekcijskom nadzoru, koji je prisutna stranka potpisala bez primjedbi, vidi se da su predmetnog dana 3. srpnja 2023. tijekom nadzora na prodajnom štandu uz državnu cestu izuzeti uzorci radi ispitivanja i analize kvalitete meda. Prema ispitnom izvještaju i obavijesti o rezultatima analize Nastavnog zavoda za javno zdravstvo, analizirani uzorci nemaju utvrđenih elemenata patvorenja te su isti sukladni svim mjerodavnim propisima.
7. Međutim, pritom je utvrđeno kako na oznaci kontroliranog proizvoda nije istaknut navod o posebni uvjetima čuvanja, a što je propisano kao obveza sukladno članku 9. stavku 1. Uredbe (EU) br. 1169/2011.
8. O tome je okrivljeniku 28. kolovoza 2023. dostavljena obavijest (list 26-28 spisa) te je službenom bilješkom od 31. kolovoza 2023. (list 29 spisa) viša poljoprivredna inspektorica konstatirala kako je nedostatak otklonjen te je oznaka upotpunjena s navodom o čuvanju: „Čuvati na sobnoj temperaturi.“, a što je potvrđeno i fotografijama priloženima na listu 30-32 spisa.
9.  Svjedok Branimir Volarević u svom je iskazu pred Sudom naveo da je Sudu pristupio na ročište za glavnu raspravu kako bi ispričao izostanak okrivljenika, svog oca, koji zbog starije životne dobi, teških zdravstvenih problema i loše pokretljivosti nije bio u stanju pristupiti ročištu. Svjedok navodi da je njegov otac, ovdje okrivljenik, nositelj predmetnog OPG-a, dok je on član OPG-a. Predmetnoga dana, kada je bio obavljen inspekcijski nadzor, upravo je svjedok bio prisutan istome prodajući proizvode OPG-a, i to med te razno voće i povrće. Navodi kako je tek nakon mjesec i pol od provedenog nadzora obaviješten od strane inspektorice o nepravilnosti koja je tim nadzorom utvrđena, a sastojala se u tome da su na medu koji je bio prodavan toga dana na štandu nedostajali podaci o posebnim uvjetima čuvanja. Naglašava kako su svi drugi potrebni podaci na etiketi meda koji se prodavao bili uredno navedeni, a kako je i konstatirano zapisnikom o nadzoru. Napominje kako niti inspektorica za vrijeme samog nadzora nije odmah uvidjela da na etiketi nedostaju podaci o posebnim uvjetima čuvanja. Stoga ga je tek nakon nekog vremena (mjesec i pol) nakon provedene analize meda  obavijestila o utvrđenom nedostatku. Odmah po saznanju za taj nedostatak svjedok je isti ispravio i na sve pakovine meda koje stavlja na tržište dodao i podatke o posebnim uvjetima čuvanja. To je napravio u roku od 2 do 3 dana od obavijesti inspektorice i o tome joj je poslao dokaz putem Whatsapp-a. Svjedok napominje da stanuje u istom kućanstvom sa svojim ocem koji je umirovljenik, teško bolesna osoba, srčani bolesnik, astmatičar te je lošeg imovnog stanja, budući da mu je mirovina oko 500,00 eura.
10. [bookmark: _GoBack] Na temelju ovako izvedenih dokaza, Sud je utvrdio da je okrivljenik počinio prekršajno djelo za koje se tereti te ga je za počinjeni prekršaj proglasio krivim.
11.  Sud pritom nije izrekao novčanu kaznu propisanu Zakonom o informiranju potrošača o hrani, već je uz primjenu članka 38. stavka 2. točke 2. Prekršajnog zakona okrivljenika oslobodio od kazne, vodeći računa o činjenici da okrivljenik dosad nije kažnjavan niti osuđivan za slične prekršaje, dok je prekršaj počinjen s najmanjim stupnjem krivnje, pri čemu je nedostatak otklonjen odmah po utvrđenju istog. Stoga Sud drži da će se okrivljenik, koji je pritom lošeg imovnog i zdravstvenog stanja, kloniti ovakvih i sličnih prekršajnih djela i bez izricanja propisane kazne.
12.  Okrivljenik je, na temelju članka 139. stavka 6. Prekršajnog zakona, u cijelosti oslobođen troškova postupka iz članka 138. stavka 2. točaka 1. do 4. Prekršajnog zakona zbog lošeg imovnog stanja.
13.  Prema navedenom, odlučeno je kao u izreci ove presude.

U Metkoviću 9. veljače 2024.


Zapisničarka								Sudac

Spomenka Bukovac						Jakša Marušić









UPUTA O PRAVNOM LIJEKU:

	Protiv ove presude je dopuštena žalba koja se podnosi u roku od 8 (osam) dana od dana dostave prijepisa presude. Žalba se podnosi ovom Sudu, a o njoj odlučuje Visoki prekršajni sud Republike Hrvatske.



DNA:	
1. Okrivljeniku.
2. Tužitelju.
3. U spis.

